作者:獨孤及
標題:癸卯歲赴南豐道中聞京師失守寄權士繇韓幼深
內容:種田不遇歲，策名不遭時。胡塵晦落日，西望泣路岐。猛虎嘯北風，麇麚皆載馳。深泥架疲牛，踸踔餘何之。詰屈白道轉，繚繞清溪隨。荒穀嘯山鬼，深林啼子規。長歎指故山，三奏歸來詞。不逢眼中人，調苦車逶遲。士繇松筠操，幼深瓊樹姿。別來平安否，何階一申眉。白雲失帝鄉，遠水恨天涯。昂藏雙威鳳，曷月還西枝。努力愛華髮，盛年振羽儀。但令迍難康，不負滄洲期。莫作新亭泣，徒使夷吾嗤。